U-BT Cluj-Napoca a devenit campioana României la baschet, după ce s-a impus în fața celor de la CSM Oradea cu 97-89 în meciul al cincilea al finalei Ligii Naționale, ducând scorul general la 4-1 și apărându-și titlul de campioană.
U-BT Cluj-Napoca a devenit campioana României la baschet, după ce s-a impus în fața celor de la CSM Oradea cu 97-89 în meciul al cincilea al finalei Ligii Naționale, ducând scorul general la 4-1 și apărându-și titlul de campioană. Principalii marcatori ai partidei au fost Jones 22 puncte, Eddie 16, Mokoka 15, pentru gazde, respectiv K. Richard 25, Tarolis 14, pentru CSM Oradea.
Cluj-Napoca respiră baschet, iar acest lucru s-a văzut și joi seară, când BT Arena s-a umplut pentru meciul al cincilea al finalei Ligii Naționale dintre formația locală și CSM CSU Oradea.
S-a pornit de la scorul general de 3-1 într-un ultim act care s-a disputat după „sistemul cel mai bun din șapte”. Printre spectatorii care au creat o atmosferă demnă de un meci cu o asemenea miză s-a aflat și Ghiță Mureșan, singurul baschetbalist român care a evoluat în NBA.
Meciul de titlu din 23 mai 2024 a fost ultimul în conducerea campioanei pentru Mircea Cristescu, cel care şi-a anunţat retragerea la finalul sezonului din calitatea de membru fondator al U-BT Cluj-Napoca, după 34 de ani în slujba baschetului clujean, ca jucător sau în managementul echipei. Mircea Cristescu şi Ghiţă Mureşan, coechipieri la ”U” Cluj în echipa care a câştigat primul său titlu (1992), au urmărit meciul împreună.
„Deșteaptă-te, române!” a răsunat din aproape 10.000 de piepturi înainte ca mingea să fie pusă în joc. Baschetbaliștii clujeni s-au prezentat în fața susținătorilor lor după ce înregistraseră o înfrângere, 92-94, și o victorie clară, 108-80, pe terenul celor de la CSM Oradea. În primele două partide din BT Arena se impuseseră cu 95-64 și 74-69.
Partida a cincea a seriei a fost cea mai bună din finală, cu cele două echipe oferind spectacol în fiecare dintre cele patru „sferturi”, primele trei echilibrate și unul al desprinderii pentru gazde. Un spectacol acompaniat de cântecele din tribune.
„Campioni, campionii!”, au strigat la unison suporterii, iar jucătorii i-au acompaniat. Așa se încheie un sezon în care U-BT Cluj-Napoca a câștigat tot ce se poate pe plan intern și a avut un parcurs lung pe plan european.
Este al nouălea titlu național pentru o echipă din Cluj, după cele cucerite de U-BT Cluj-Napoca, în 2017, 2021, 2022, 2023, de CS Universitatea Cluj, obținute în 1992, 1993, 1996, și de U Mobitelco, în 2011.
La rândul său, vicecampioana CSM Oradea a jucat a şaptea finală din istoria sa, având trei titluri în palmares (2016, 2018, 2019).
Antrenorul campioanei U BT Cluj, Mihai Silvăşan, bifează după titlul cucerit joi seară al 14-lea trofeu ca principal, din 2016 când a fost numit în funcţie. Astfel, el a adunat cinci titluri, cinci Cupe ale României (2017, 2018, 2020, 2023, 2024) şi patru Supercupe (2016, 2018, 2021, 2022).
U BT Cluj a atins în acest sezon, în premieră pentru o echipă din România, şi sferturile de finală ale BKT EuroCup, a doua cea mai bună competiţie a continentului, după Euroligă.
În finala mică a stagiunii interne, CSO Voluntari a câştigat medalia de bronz în trei partide cu FC Argeş Piteşti (84-67, 96-62 şi 71-58).